मैना का उक्त स्वर समूचे आदिवासी समाज में प्राण फूँकता है जिससे पूरा समाज समवेत रूप में अपने अंचल को विषाक्त करने वाले षड़यंत्र को नाकाम करने हेतु कटिबद्ध हो जाता है -‘‘यह एक मीटिंग फिर क्रम-क्रम से कई मीटिंगे . . .। सीधे सपाट आदिवासी जिस बात पर अड़ गये, अड़ गये, उन्हें वहाँ से कोई टस-से-मस नहीं कर सकता। अब वे इस बात पर जिद पकड़ चुके थे कि इस जहर की फैक्टरी को अपने इलाके में और नहीं चलने देंगे- न खुद इसमें काम करेंगे न औरों को ही काम करने देंगे। उन्हें अपनी जमीन की सलामती चाहिए। खेती ही बच जाए, नहीं चाहिए मजदूरी।’’7 कहने का अभिप्राय यह है कि मैना की अकेली लड़ाई देर से ही सही, पूरे आदिवासी समाज की लड़ाई बन जाती है। जिसमें एक कदम आगे बढ़ कर रास्ता दिखाने, शर्मा जैसे जनसेवक भी शामिल होते हैं।